Ինչեւէ, այսօր ընկերությունների մի մասը սնանկացել է, մյուսները, ինչպես «ԲՄԼ Արզնի» ՍՊԸ-ն, որն զբաղվում էր շշալցմամբ, սնանկության գործընթացում են։ Բայց գործարարը չի կորցնում իր ձեռնարկություններն առողջացնելու, ոտքի կանգնեցնելու հույսը։ Այս հույսով են, թերեւս, Աֆանդյաննները երկար դատական վեճի մեջ մտել «Անելիք» բանկի հետ, որը ռեբրենդինգի արդյունքում վերանվանվել է IDBank։ Աֆանդյանները վստահեցնում են եւ դատական ատյաններում հիմնավորում, որ բանկը համաձայնագիր ուներ իրենց հետ, որը խախտել է, ինչի հետեւանքով պարտավոր է 22 մլն դոլար վճարել «ԲՄԼ Արզնիին»։ Այս գումարով նրանք հույս ունեն մարել իրենց պարտավորությունները բանկերին եւ դեռ առողջացնել ձեռնարկությունը։ Բանն այն է, որ Գեւորգ Աֆանդյանը 2010-ին մոտ 8 մլն դոլար վարկ է վերցրել «Անելիք բանկ» ՓԲԸ-ից՝ գործընկեր «Բյուրակն» ՍՊԸ-ի համար։ 4,5 մլն մարել են, 2015-ից չեն կարողացել այլեւս վճարումներ կատարել, ժամկետանց պարտավորություններ են կուտակել, եւ բանկը պարտքերի դիմաց վերցրել է գործարանը։ Ինչ-որ հրաշքով 2015 թվականին ընկերությանը հաջողվել է համոզել բանկին իրեն ձեռնտու պայմանագիր կնքել, որով գործարանին տիրանալով՝ բանկը պարտավորվել է Աֆանդյաններին երկու տարով գործարանի գնման բացառիկ նախապատվություն տալ։ Նախապատվության իրավունքը չպահպանելու դեպքում բանկը պարտավորվել է տույժ վճարել՝ բռնագանձման արժեքի հնգապատիկի չափով: Մեկ տարի անց «Անելիքը» վաճառել է գործարանը «Տարմակ» ՍՊԸ-ին։